HPK:n Korpela: Emme voi säästää itseämme hengiltä | Yle Uutiset | yle.fi
16.3.2012 klo 17:08
| päivitetty 16.4.2012 klo 5:23
HPK:n Korpela: Emme voi säästää itseämme hengiltä
Jääkiekon SM-liigassa pahasti epäonnistuneessa HPK:ssa on jälkipyykin aika. Joukkue menee täysin uusiksi, mutta 1,7 miljoonan budjetista ei tingitä. - Emme voi säästää itseämme hengiltä, sanoo toimitusjohtaja Risto Korpela Hämeen Sanomien nettisivuilla.
HPK:n toimitusjohtajan Risto Korpela hymy alkaa olla tiukassa, sillä seuran toimiston väki on yt-neuvotteluissa ja talous muuten veitsenterällä surkeasti päättyneen kauden jälkeen.
HPK kärsi jääkiekon SM-liigassa tappioita lopulta 12 perättäisessä ottelussa. Toimitusjohtaja Risto Korpelalle jäi kaudesta paha maku. Valmentajakin vaihdettiin Harri Rindellistä Timo Lehkoseen mutta:
-Ehkä vaihdos tehtiin kuitenkin liian myöhään, Korpela tuumii Hämeen Sanomien nettisvuilla.
Eniten korpeaa kuitenkin surkea loppukausi, jossa pelaajien ammattiylpeys ei kantanut.
Korpela myöntää suoraan, että pelaajahankinnoissa epäonnistuttiin ja edelliskaudelta joukkueeseen jääneet eivät onnistuneet enää hekään.
Synninpäästön saa toimitusjohtajalta maalivahdit Mikko Tolvanen ja Mika Järvinen.
Seura oli budjetoinut ottelun yleisökeskiarvoksi varovaiset 3 600 katsojaa. Siitäkin jäätiin, keskiarvo painui 3 500:aan. Yllätys oli se, että katsojakato ei ollut kuitenkaan sen pahempi.
Olemassaolo uhattuna?
Tilanne on seuran kassassa jo kriittinen.
-Nyt jos koskaan HPK tarvitsee ystäviään ja koko seutukuntaa, muuten meidän on oikeasti ruvettava puhumaan olemassaolostamme. Taloutemme ei kestä enää yhtäkään isosti tappiollista kautta. Riskinottokykymme on äärimmäisen pieni, Korpela tuskailee lehtihaastattelussa.
Seuran toimistoväki käykin parhaillaan yt-neuvotteluja.
Ritaripaitojen uudesta valmentajasta on tietoa luvassa ensi viikolla. Julkisuudessa on veikkailtu, että se olisi Saipan peräsimestä Hämeenlinnaan siirtyvä Ari-Pekka Selin.
Uuden joukkueen budjetti pysynee kaikesta huolimatta 1,7 miljoonassa eurossa. Rivissä nähdään entistä enemmän nimiä omasta A-joukkueesta.
-Liigajoukkue on tuote, jonka on oltava kunnossa. Emme voi säästää itseämme hengiltä. Meillä on oltava kilpailukykyinen joukkue, Korpela painottaa.
Rindell 17.3.2012
Mäksä takas T73
Bönde 18.3.2012
Sivulliselle jää kuva harrastelijoiden puuhastelusta. Markkinointi on jäänyt 80-luvun tasolle eikä seuralla ole oikein minkäänlaista identiteettiä.Masentavaa on myös se että fanien suuri suosikkipelaaja heitettiin pihalle kuin märkä lapanen ainakin itselleni jäi tuosta paha maku suuhun koko organisaatiota kohtaan.Positiivista on ollut omien juniorien nosto edustukseen ja muutenkin junioritoiminnan kehitys.Itselleni tulee mieleen että parin vuoden divarikoukkaus voisi tehdä ihan hyvää ja tuulettaa seuran meininkiä.
LC 16.3.2012
Olis pitänyt ottaa se Summanen eikä Lehkosta.